SAL trek verklaring oor skorsing terug - Maroela Media
SAL trek verklaring oor skorsing terug
Die Suid-Afrikaanse Lugdiens (SAL) het sy mediaverklaring wat Vrydag uitgereik is oor die skorsing van sy bedryfshoof, Sylvain Bosc, teruggetrek en gesê dit is "voortydig" uitgereik.
"Die SAL het mnr Bosc geskors in die lig van ernstige bewerings dat hy 'n wanvoorstelling aan die raad gemaak het wat betref die Abu Dhabi-roete en 'n ondersoek deur ENS Forensics oor dié bewerings," het die lugredery in 'n verklaring gesê.
"Mnr Bosc moet nog kennisgewing ontvang van die dissiplinêre ondersoek en formele klagtes wat spruit uit die skorsing. Die besluit of mnr Bosc skuldig is aan die beweerde wangedrag, sal deur die voorsitter van die dissiplinêre ondersoek geneem word."
Die SAL het gesê dit is betreurenswaardig dat die persverklaring moontlik daarop kon dui dat Bosc skuldig bevind is aan wangedrag, en die bedoeling was nie om Bosc se naam te skend nie.
Die lugredery het Vrydag in 'n verklaring gesê Bosc is geskors ná 'n wenk ontvang is oor moontlike wangedrag.
'n Forensiese ondersoek deur ENSafrica, Suid-Afrika se grootste regsfirma, oor verskeie bewerings wat deur Deloittes se wenklyn ontvang is, bevestig glo dat een van die bewerings water dra. Volgens dié bewering het Bosc die syfers vir Abu Dhabi gedokter om seker te maak dat die roete beskikbaar gemaak word. "Hy het doelbewus die raad mislei deur die getalle te oordryf sonder bewyse en het die raad van netwerkspesialiste geïgnoreer," lui die bewering.